Ylen Dokumenttiprojekti ja tuotantoyhtiö Aito Media järjestävät keskustelutilaisuuden kirkon nykytilanteesta tuoreen Sielunpelastajat -dokumenttielokuvan pohjalta. Yleisölle avoin tilaisuus järjestetään keskiviikkona 10.11. ja sen yhteydessä on mahdollisuus nähdä elokuva ennakkoon.

Sielunpelastajat -dokumenttielokuva seuraa puolentoista vuoden ajan entistä kirkkoherraa Markku Koivistoa, jonka unelmana on uuden, karismaattisen Nokia Missio -kirkon perustaminen. Dokumentti ikuistaa herätysliikkeen irtautumisen kirkosta tarkkaillen toimintaa arjen näkökulmasta: Miten järjestetään rahoitus? Miten hoidetaan kaste? Miten kirkkoon pääse jäseneksi?

Elokuva saa ensi-iltansa 26.11.2010 Helsingissä.

Elokuvasta järjestetään yleisölle avoin ennakkonäytös keskiviikkona 10.11.2010 klo 13 Suomen elokuvasäätiön auditoriossa. Sen jälkeen vuorossa on keskustelutilaisuus teemalla Onko kirkko hajoamassa.

Aiheesta ovat keskustelemassa Markku Koivisto Nokia Missiosta, Hanna Salomäki Kirkon tutkimuskeskuksesta, kirkkoherra Hannu Vapaavuori sekä seurakuntavaaliehdokkaita. Keskustelua johtaa elokuvan tuottaja Ilkka Hynninen.

Saku Pollarin ohjaama elokuva Sielunpelastajat on Yleisradion Dokumenttiprojektin ohjelmistossa, ja se kuuluu Dokumenttiprojekti Goes Cinema -sarjaan. Aito Media on tuotantoyhtiö, joka on erikoistunut dokumentaarisiin sarjoihin ja dokumenttielokuviin.

Lähteet: YLE Uutiset